钦定古今图书集成/明伦汇编/官常典/第522卷 > 按扎儿
## 钦定古今图书集成/明伦汇编/官常典/第522卷 > 按扎儿

按《元史》本传：“按扎儿，拓跋氏，尝扈从太祖南征。岁丙
子，复从定诸部有功，命领蒙古军为前锋，时木华𥟖
暨博尔术为左右万户长，各以其属为翊卫。太祖命
木华黎为太师、国王都行省，承制行事，兵临燕、辽，营
青、齐、鲁、赵、韩、魏皆下。岁己卯，河中府降兵北还，以按
扎儿领前锋总帅，仍统所部兵屯平阳以备金，摄国”
王事。时金将乞石烈氏拥兵，数为边患，然畏按扎儿
威名，不敢轻犯其境。岁壬午，元帅石天应守河中府，
屯中条山。金侯将军率昆弟兵十馀万，夜袭河中，天
应遣偏裨吴权府率五百兵出东门，伏两谷间，谕之
曰：“俟其半过，即翼击之，俾腹背受敌，即成禽矣。”吴醉
敌至，声援弗继，城遂陷，天应死焉。遂燔其城，屠其民，
将趋中条，按扎儿进兵击之，斩首数万级，逃免者仅
十数岁。癸未春，至闻喜县西下马村。木华黎卒，诏以
子孛鲁袭其爵。时平阳重地，令按扎儿居守。岁庚寅，
孛鲁由云中围纬州，金将武仙恐，退保潞东十馀里
原上。孛鲁驰至沁南，未立鼓，乞石烈引兵袭其后，孛
鲁战失利，辎重人口皆陷没，按扎儿妻奴丹氏亦被
获，拘于大梁。金主闻按扎儿威名，召奴丹氏见。奴丹
氏色庄言正，不为动。金主因谓之曰：“今纵尔还，能偕
尔夫来，当厚赏尔。”奴丹氏佯诺之，遂得还。太宗闻而
义之，召见，褒𨉖甚厚，遂诏预其夫前锋事。帝率从弟
按只吉歹、口温不花大王、皇弟四太子暨国王孛鲁，
征潞州、凤翔，至钧州三峰山，金将完颜合达引兵十
五万来战，俘其同佥移剌不花等，悉诛之。明年壬辰
春三月，帝班师北还，命偕都元帅唆伯台围汴。城中
识按扎儿旗帜，惧曰：“其妻犹勇且义，况其夫乎！”岁甲
午，金亡。诏封功臣，赐平阳户六百一十有四，驱户三
十、猎户四。未几，以疾卒。